PÁLYÁZATI FELHÍVÁS

**Az Emberi Erőforrások Minisztériuma és a Balassi Intézet pályázatot hirdet**

*tanulmányi támogatásra* a 2012/2013-as tanévben szülőföldi felsőoktatási jogászképzésben részt vevő ***szlovák*** állampolgárságú, magyar nemzetiségű személyek számára.

A pályázati kiírás tartalmát az Emberi Erőforrások Minisztériuma a Balassi Intézettel együttműködve dolgozza ki, és a pályázatot a Szövetség a Közös Célokért révkomáromi irodája, a Diákhálózat és a Balassi Intézet lebonyolítói közreműködésével hirdeti meg.

**Általános tudnivalók:**

* Az Emberi Erőforrások Minisztériuma és a Balassi Intézet a támogatásokkal a szülőföldi értelmiség továbbképzését és utánpótlását kívánja támogatni.
* Az Emberi Erőforrások Minisztériuma a Balassi Intézettel közösen dolgozza ki a pályázat értékelésének szempontrendszerét, és azt a pályázati felhívással egyidejűleg nyilvánosságra hozza azt. Az értékelési pontrendszer a pályázati kiírás mellékletét képezi.
* A támogatás a pályázót kizárólag a beadott pályázatában szereplő szlovák vagy cseh felsőoktatási intézményben és képzésben folytatott tanulmányok időtartama alatt illeti meg, és nem vihető át külön jóváhagyás nélkül más felsőoktatási intézményben, munkarendben (tagozaton), szakon végzendő tanulmányok időtartamára.
* A pályázat a XX. Emberi Erőforrások Minisztériuma költségvetési fejezethez tartozó fejezeti kezelésű előirányzatok 2012. évi felhasználásának szabályairól szóló 34/2012. (X.17.) EMMI rendeletben (továbbiakban: Rendelet) foglaltak alapján került kiírásra. A Rendeletnek, valamint Magyarország egyéb vonatkozó jogszabályainak – így különösenaz államháztartásról szóló törvény végrehajtásáról szóló 368/2011. (XII.31.) Korm. rendelet (a továbbiakban Ávr.) és a határon túli költségvetési támogatások sajátos támogatásairól szóló 98/2012. (V. 15.) Korm. rendelet – a rendelkezései a pályázati eljárás valamennyi szakaszában alkalmazandók.
* A pályázathoz rendelkezésre álló pénzügyi forrás a Magyarország 2012. évi költségvetéséről szóló 2011. évi CLXXXVIII. törvény XX. fejezet, 20/5/18/1. Határon túli oktatási feladatok támogatása nem feladatfinanszírozásikörbe tartozó előirányzat (Áht azonosító: 295 002). Jelen pályázaton, illetve az Emberi Erőforrások Minisztériuma és a Balassi Intézet által közösen a 2012/2013-as tanévben szülőföldi jogász képzésben részt vevő *román* állampolgárságú, szülőföldi jogász képzésben részt vevő *szerb* állampolgárságú, valamint szülőföldi jogász képzésben részt vevő *ukrán* állampolgárságú magyar nemzetiségű személyek számára tanulmányi támogatásra meghirdetett pályázaton együttesen rendelkezésre álló pénzügyi forrás összege 4.000.000,- forint.
* A jelen pályázaton szétosztható tanulmányi támogatások tervezett keretösszege 1.000.000,- forint. Amennyiben az elbírálás során a megítélt támogatások összege nem éri el a 1.000.000,- Ft összegű tervezett keret mértékét, akkor a fennmaradó forrás átcsoportosítható az Emberi Erőforrások Minisztériuma és a Balassi Intézet által közösen a 2012/2013-as tanévben szülőföldi jogász képzésben részt vevő *román* állampolgárságú, szülőföldi jogász képzésben részt vevő *szerb* állampolgárságú , valamint szülőföldi jogász képzésben részt vevő *ukrán* állampolgárságú magyar nemzetiségű személyek számára tanulmányi támogatásra meghirdetett pályázatok keretösszegéhez.
* A támogatással és támogatottakkal kapcsolatos adminisztratív feladatokat és a magyarországi kapcsolattartást a Balassi Intézet és a Szövetség a Közös Célokért révkomáromi irodája látja el.
* Jelen pályázat egyidejűleg megpályázható az Emberi Erőforrások Minisztériuma és a Balassi Intézet által a 2012/2013-as tanév tavaszi szemeszterére meghirdetett magyarországi teljes szemeszteres részképzésre valamint részképzős tanulmányútra. Mindkét pályázat beadása esetén jelen pályázat beadásakor a pályázónak nyilatkoznia kell arról, hogy mindkét pályázat elnyerése esetén melyik ösztöndíjat részesíti előnyben, mivel egy személy egyidejűleg csak egy ösztöndíjat illetve tanulmányi támogatást vehet igénybe a nevezett két ösztöndíj/támogatás közül.

**A pályázó a pályázaton való részvétellel elfogadja a következőket:**

* Kizárható az a pályázó, aki az adatlapon valótlan, hamis adatot szolgáltat, ilyen nyilatkozatot tesz a pályázat benyújtásakor, illetve valamely a pályázat elbírálását érintő valós tényt, adatot elhallgat.
* Az értékeléshez a pályázattal kapcsolatban pontosítás, további adat, információ, dokumentum kérhető, amely csatolandó a pályázathoz.
* A pályázatok kiértékelését – az első éves jogászképzésben résztvevő hallgatók pályázatainak kivételével az elbírálási pontrendszer alapján a pályázatot lebonyolító Szövetség a Közös Célokért révkomáromi irodája végzi. A pályázatok előértékelését a kiértékelés alapján a Szlovákiai Magyar Ösztöndíj Tanács (melynek elnökét és tagjait a szaktárca kérte fel, elnöke: Dr. Bohony Pál), mint Előértékelő Bizottság (a továbbiakban: Előértékelő Bizottság) végzi. Az első éves jogászképzésben résztvevő hallgatók pályázatait a középiskolai tanulmányok és az érettségi/felvételi eredmények vagy más szakmai/tudományos szempontok figyelembe vételével az Előértékelő Bizottság egyedi eljárásban értékeli (rangsorolja).A beérkezett pályázatok előértékelése alapján a nyertes pályázókra az Előértékelő Bizottság tesz előzetes javaslatot az Értékelő Bizottságnak.
* Az Előértékelő Bizottság ülését követően a nyertes pályázókra tett előzetes javaslat eredményéről a Szövetség a Közös Célokért révkomáromi irodája a pályázó által megadott e-mail címre értesítést küld a pályázó részére az ülést követő 2 munkanapon belül, illetve az előzetes javaslat eredményéről személyesen a Szövetség a Közös Célokért révkomáromi irodájánál lehet érdeklődni. Az előzetes javaslattal kapcsolatban a pályázó az Értékelő Bizottsághoz nyújthat be észrevételt. Az észrevétel benyújtásának határidejéről és az Értékelő Bizottság ülésének időpontjáról a pályázó Szövetség a Közös Célokért révkomáromi irodájánál érdeklődhet.
* A pályázatok értékelését az Értékelő Bizottság végzi. Az Értékelő Bizottság elnöke: Gyetvai Árpád, az Emberi Erőforrások Minisztériuma Oktatásért Felelős Államtitkári Kabinet Külhoni Magyarok Osztályának osztályvezetője. Az Értékelő Bizottság tagjai: Dr. Bohony Pál (Szlovákiából); Csapó Nándor (Horvátországból); Dr. Orosz Ildikó (Ukrajnából); Dr. Péics Hajnalka (Szerbiából); Dr. Soós Anna (Romániából); Zsámboki Marcell, a Balassi Intézet oktatási igazgatója; Hógenburg Tamás, a Balassi Intézet Márton Áron Szakkollégium igazgatója; Masát Ádám, a Balassi Intézet Hungarológia Tagozatának vezetője; és Benked László, az Emberi Erőforrások Minisztériuma Oktatásért Felelős Államtitkári Kabinet Külhoni Magyarok Osztályának ösztöndíj referense).
* A pályázatokról a döntést az Értékelő Bizottság javaslatának – mely tartalmazza az Értékelő Bizottsághoz benyújtott észrevételeket és azok elbírálását is – figyelembe vételével Dr. Hoffmann Rózsa, az Emberi Erőforrások Minisztériumának oktatásért felelős államtitkára hozza meg 2012. december 31-ig. A pályázat eredményéről szóló írásos értesítés a döntést követően 7 munkanapon belül a Szövetség a Közös Célokért révkomáromi irodája részéről postai feladásra kerül.
* A döntéssel szemben fellebbezésnek nincs helye, a pályázó azonban az emberi erőforrások miniszteréhez kifogást nyújthat be, ha a pályázati eljárás, a pályázat befogadása vagy a pályázati döntés jogszabálysértő. A kifogást a pályázónak **a kifogásolt intézkedésről vagy mulasztásról való tudomásszerzéstől számított 10 munkanapon, de legkésőbb a kifogásolt intézkedés megtörténtéről vagy a mulasztástól számított 30 munkanapon belül kell benyújtania.** A pályázónak a kifogás benyújtásakor az államháztartásról szóló törvény végrehajtásáról szóló 368/2011. (XII. 31.) Korm. rendelet 90. §-ában meghatározottak szerint kell eljárnia.
* Az ösztöndíjat elnyert pályázóval (személyenként) a Balassi Intézet a döntést követő 30 napon belül szerződést köt, amely tartalmazza a támogatott hallgató jogait, valamint a hallgatónak a támogató felé teljesítendő beszámolási, illetve az alábbi adatokra (és azok megváltozására) vonatkozó ***adatszolgáltatási és tájékoztatási*** kötelezettségeit:
  + a támogatott személyes adatai (név, lakcím, azonosító okmány száma);
  + idegenrendészeti státuszának változása (különös tekintettel pl. a magyarországi letelepedési engedély megszerzésére ill. magyarországi állandó lakóhely létesítésére);
  + elérhetőségi címének, egyéb elérhetőségének (pl. e-mail cím) bejelentése, illetve ezen elérhetőségeinek megváltozása;
  + hallgatói jogviszonyának megváltozása (jogviszony szüneteltetése, halasztása stb.).

A nyertes pályázóknak a tanulmányi támogatás csak abban az esetben fizethető ki, ha a támogatott benyújtja a Balassi Intézetnek a 2012/2013-as tanév tavaszi félévére vonatkozó aktív hallgatói jogviszonyának fennállásról szóló intézményi igazolását.

* A pályázók pályázatuk benyújtásával hozzájárulnak a pályázati adatlapon szereplő személyes adataiknak a Szövetség a Közös Célokért révkomáromi irodája, az Emberi Erőforrások Minisztériuma, a Balassi Intézet, valamint a fentiekben meghatározott döntés-előkészítő testületek és döntéshozók általi kezeléséhez a döntéshez szükséges ideig. A nyertes pályázók pályázatuk benyújtásával továbbá hozzájárulnak a pályázati adatlapon szereplő személyes adatainak a Szövetség a Közös Célokért révkomáromi irodája, illetve az Emberi Erőforrások Minisztériuma, valamint a Balassi Intézet általi, a támogatás folyósításához szükséges kezeléséhez a támogatott jogviszony időtartama alatt. Az adatszolgáltatási kötelezettség nem teljesítése a támogatott jogviszony megszűnését vonja maga után.
* A támogatást elnyerő pályázó részére a Balassi Intézet folyósítja a tanulmányi támogatást. Az ösztöndíj a személyi jövedelemadóról szóló 1995. évi CXVII. törvény (SZJA) 1. sz. melléklete 4.7. pontja értelmében adómentes A támogatott tudomásul veszi, hogy külföldi illetőségű adóalanynak minősül, és a támogatási szerződésből származó jövedelmét az illetősége szerinti országban a helyi adójogszabályoknak megfelelően – szükség szerint – bejelenteni és az azt terhelő adót befizetni köteles. A megítélt támogatást az ösztöndíjazó időlegesen felfüggesztheti, vagy véglegesen megszüntetheti, illetve a támogatott a támogatás, vagy annak egy része visszafizetésére kötelezhető, amennyiben a támogatott a pályázati felhívásban, a támogatási szerződésben vagy a vonatkozó jogszabályban foglaltakat megszegi. Amennyiben a támogatottat a támogatás (vagy annak egy részének) visszafizetésére kötelezik, akkor a támogatás Ptk. szerinti kamattal megnövelt összegét kell visszafizetnie. A kamatszámítás kezdő időpontja a visszafizetendő támogatás első alkalommal történt folyósításának napja, utolsó napja a visszafizetési kötelezettség teljesítésének napja.
* A pályázaton támogatást nyert pályázók névsora nyilvános. A pályázó a pályázaton való részvétellel hozzájárul ahhoz, hogy neve a támogatás elnyerése esetén nyilvánosságra kerüljön a [www.martonaron.hu](http://www.martonaron.hu) honlapon, illetve tudomásul veszi, hogy a szomszédos államokban élő magyarokról szóló 2001. évi LXII. törvény 26. §-a alapján az Emberi Erőforrások Minisztériuma és a Balassi Intézet tájékoztatást küld a pályázattal kapcsolatos adatokról a Bethlen Gábor Alap által működtetett, a szomszédos államokban élő magyaroknak nyújtott támogatások központi nyilvántartása részére.

**Pályázhat** minden olyan szlovák állampolgárságú magyar nemzetiségű személy, aki a 2012/2013-as tanévben szülőföldi vagy csehországi állami felsőoktatási intézményben alap- vagy mester szintű vagy osztatlan (egyetemi szintű) jogászképzésben nappali munkarendben (tagozaton) aktív hallgatói jogviszonnyal rendelkezik.

**A pályázásból kizáró általános feltételek:**

* Nem pályázhatnak a Magyarországon hallgatói jogviszonnyal rendelkező személyek.
* Nem pályázhatnak a szomszédos államokban élő magyarokról szóló 2001. évi LXII. törvény hatálya alá nem tartozó személyek.
* Nem pályázhatnak a Magyarországon állandó lakcímmel rendelkező személyek.
* Nem pályázhatnak a doktori (PhD vagy azzal egyenértékű) képzésben résztvevő hallgatók.
* Nem pályázhatnak azok a személyek, akik benyújtották az Emberi Erőforrások Minisztériuma, és a Balassi Intézet által a 2012/2013-as tanévben szülőföldi magiszteri/specialista vagy doktori képzésben résztvevő hallgatók támogatására kiírt felhívásra a pályázatukat.
* Nem részesülhetnek támogatásban azok, akik a 2012/2013-as tanév időtartamára az Emberi Erőforrások Minisztériuma és a Balassi Intézet más közös pályázata alapján ösztöndíjban vagy tanulmányi támogatásban részesülnek, vagy akik a Dr. Szász Pál jogász ösztöndíjban, valamint más nemzetközi egyezményen alapuló magyar állami, illetve közalapítványi ösztöndíjban, támogatásban részesülő személyek.

**További pályázati feltételek:**

A támogatásban részesíthető szülőföldi jogászképzésben résztvevő hallgatók tervezett keretszáma 5 fő.

A pályázat elbírálása során – a beérkezett pályázatok függvényében az Értékelő Bizottság tesz javaslatot arról, hogy rendelkezésre álló keretet milyen arányban osztja fel az első éves, illetve a felsőbb éves (legalább két lezárt és sikeresen teljesített tanulmányi félévvel rendelkező) hallgatók között.

**A támogatás a 2012/2013-as tanév 10 hónapjára szól. A támogatás havi összege személyenként 20.000,- Ft/hó, azaz húszezer forint havonta (összesen 200.000,- Ft/tanév, azaz kettőszázezer forint a tanév egészére).**

*A pályázatokat legkorábban 2012. november 26-tól lehet benyújtani.*

**A pályázatok beadásának és postai beérkezésének határideje: 2012. december 14., 12.00 óra.**

***Felhívjuk a pályázók figyelmét, hogy hiánypótlásra nincs lehetőség!***

**A pályázatokat személyesen vagy** – ajánlott küldeményként– **postai úton kérjük eljuttatni az alábbi címre:**

|  |
| --- |
| **Združenie za spoločné ciele - Szövetség a Közös Célokért**  **945 01 Révkomárom, Kossuth tér 3.**  **945 01 Komárno, Nám. Kossutha 3.** |

Az érdeklődők az alábbi címen és telefonszámon kaphatnak további részletes felvilágosítást a pályázatról, a pályázati adatlapról (mely beszerezhető lesz ugyanitt), valamint a szerződésről:

|  |  |
| --- | --- |
| **Szövetség a Közös Célokért révkomáromi irodája** | **Diákhálózat (Skoda Fanni)** |
| 945 01 Révkomárom (Komárno), Kossuth tér 3. – Nám. Kossutha 3. | **81103 Pozsony (Bratislava) Klariská (Klarisszák u.) 7.** |
| **Tel.: +421-908-116-931;** | **E-mail:** [**oktatasugy@diakhalozat.sk**](mailto:oktatasugy@diakhalozat.sk) |
| **E-mail: komarom@szakc.sk** |  |

**Pályázni a Szövetség a Közös Célokért 11 irodájában és a Diákhálózatnál beszerezhető, és az Internetről (**[**www.martonaron.hu**](http://www.martonaron.hu/)**,** [**www.balassi-intezet.hu**](http://www.balassi-intezet.hu) **ill. a** [**www.szakc.sk és a**](http://www.szakc.sk/) [**www.diakhalozat.sk**](http://www.diakhalozat.sk/)[**)**](http://www.szakc.sk/) **is letölthető pályázati adatlapon lehet.**

Az Értékelő Bizottság a Szövetség a Közös Célokért révkomáromi irodájához határidő után beérkezett ill. a formailag hibás, pontatlanul vagy olvashatatlanul benyújtott, vagy hiányos pályázatokat nem veszi figyelembe.

# A pályázat lebonyolításának adminisztratív költségeire 10 Euro összegű pályázati díjat kell az alábbi folyószámlaszámra banki átutalással befizetni:

**Számlatulajdonos neve: SZAKC-ZZSC**

**Számlaszám: 8841584/5200, OTP Banka Slovensko a.s.**

**Szükséges mellékletek, igazolások**

**Kötelezően csatolandó mellékletek:**

* pontosan és olvashatóan kitöltött pályázati adatlap. (A pályázati adatlap adatainak meg kell egyeznie a mellékletben szereplő adatokkal!)
* géppel írt strukturált szakmai önéletrajz;
* pályázati kérelem megindokolása (max. 1 oldal terjedelemben);
* első éves szülőföldi jogászképzésben résztvevő hallgatók esetében
* a középiskola valamennyi osztálya bizonyítványának hitelesített vagy egyszerű másolata (az egyszerű másolat csak abban az esetben fogadható el, ha a pályázat beadásakor a pályázó az eredetit a Szövetség a Közös Célokért révkomáromi iroda munkatársának bemutatja).
* az érettségi bizonyítvány hitelesített, vagy egyszerű másolata (az érettségi bizonyítvány egyszerű másolata csak abban az esetben fogadható el, ha a pályázat beadásakor a pályázó az eredetit a Szövetség a Közös Célokért révkomáromi iroda munkatársának bemutatja);
* felsőbb éves szülőföldi jogászképzésben résztvevő hallgatók esetében
* hiteles igazolás az utolsó 2 lezárt tanulmányi félév átlagáról és ezen félévek indexmásolata;
* az aktív hallgatói jogviszony fennállásról szóló igazolás (*Potvrdenie o návšteve školy*);
* hiteles igazolás az utolsó 2 lezárt tanulmányi félév átlagáról, a mester képzési ciklusban első évfolyamon tanulmányokat folytató hallgatók esetében az utolsó 2 alapképzéses tanulmányi félév átlagáról, és ezen félévek indexmásolata (a tanulmányi osztály hitelesítésével);
* a magyar nemzetiség igazolása (E célra egyaránt alkalmas a Magyar igazolvány 1-2. oldalának [az igazolvány számának és adatlapjának] másolata vagy a Magyar igazolványra vonatkozó igénylés másolata, illetve ezek hiányában minden olyan dokumentum, amelyből a nemzetiség hitelt érdemlően megállapítható.)
* az állandó lakóhelyet igazoló okmány másolata;
* a pályázati díj banki átutalásáról szóló igazolás másolata;

**Csatolható mellékletek:**

* folyóiratokban közölt szakmai dolgozatok, tudományos konferencián, szakmai versenyen (csak az egyetemi évek alatt közölt publikációk és lezajlott versenyek érvényesek) bemutatott dolgozatok egy oldalas kivonatáról és a megszerzett oklevélről készített fénymásolat (ennek hiányában a versenyen való részvétel igazolására szolgáló egyéb hivatalos okirat csatolandó);
* magyar diákszervezeti tagság, vagy – magyar diákszervezet hiányában – egyéb szlovákiai felsőoktatási intézmény diákszervezeti tagságának, valamint a diákszervezetben végzett aktív tevékenység (tevékenységi beszámoló) igazolása az illető diákszervezet elnökének aláírásával és a diákszervezet pecsétjével hitelesítve;
* nyelvvizsga esetén a bizonyítvány egyszerű fénymásolata.